b'\n_START_ARTICLE_\nPalmebladet bambus\n_START_SECTION_\nBeskrivelse\n_START_PARAGRAPH_\nSt\xc3\xa6nglerne er forveddede, runde i tv\xc3\xa6rsnit og ca. 1 cm i diameter. Afstanden mellem leddene ("kn\xc3\xa6ene") er ca. 15 cm. Sidegrene dannes fra hvert kn\xc3\xa6, og der er normalt kun \xc3\xa9n hvert sted. De lysegr\xc3\xb8nne knopper sidder enkeltvis, og de er lige s\xc3\xa5 tykke som st\xc3\xa6nglerne. Bladskederne er blivende og bl\xc3\xa5gr\xc3\xb8nne, men bliver lysebrune efter f\xc3\xa5 \xc3\xa5r._NEWLINE_Bladene er f\xc3\xa6stet til bladskederne med en lille, stilkagtig forl\xc3\xa6ngelse. Bladet er ca. 20 cm langt og omkring 5 cm bredt med fint savtakket rand og omkring 25 parallelle bladribber. Blomstringen best\xc3\xa5r af sm\xc3\xa5 bundter af de typiske gr\xc3\xa6sblomster, som mangler b\xc3\xa6ger- og kronblade. Fr\xc3\xb8ene er sm\xc3\xa5 n\xc3\xb8dder, men de dannes ikke i Danmark._NEWLINE_Rodnettet best\xc3\xa5r af lange, kraftige og sk\xc3\xa6lkl\xc3\xa6dte jordst\xc3\xa6ngler med grove tr\xc3\xa6vler\xc3\xb8dder._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 2,50 x 2,50 m (250 x 25 cm/\xc3\xa5r). Heri ikke medregnet planter, der dannes fra rodskud (op til 8 m fra den oprindelige plante!).\n_START_SECTION_\nHjemsted\n_START_PARAGRAPH_\nPlanten h\xc3\xb8rer hjemme i det nordlige Japan og p\xc3\xa5 Sakhalin, hvor den oftest er helt sned\xc3\xa6kket hver vinter. Her danner den et t\xc3\xa6t d\xc3\xa6kke i moser, blandede l\xc3\xb8vskove og n\xc3\xa5leskove._NEWLINE_I 2.200 m h\xc3\xb8jde p\xc3\xa5 bjerget Norikura (en vulkan beliggende i Ch\xc5\xabbu-Sangaku nationalparken, dvs. p\xc3\xa5 gr\xc3\xa6nsen mellem Gifu og Nagano pr\xc3\xa6fekturerne) findes skove, som er domineret af forskellige \xc3\xa6delgran-arter. Omr\xc3\xa5det ejes af Tokyo universitet, og her vokser planten sammen med bl.a. Abies mariesii (en art af \xc3\xa6delgran), gederams, almindelig gyldenris, almindelig hjertetr\xc3\xa6, almindelig perlekurv, japanpileurt, japansk hestehov, japansk r\xc3\xb8n, kamtjatkabirk, koreansk l\xc3\xb8n, parkbrandb\xc3\xa6ger, prikket klokke, sakhalinpil, tandet n\xc3\xb8kketunge, udo, vidunder\xc3\xa6delgran og \xc3\xb8stsibirisk el\n_START_SECTION_\nAnvendelse\n_START_PARAGRAPH_\nPalmebladet bambus er meget smuk i et japansk pr\xc3\xa6get anl\xc3\xa6g, men den m\xc3\xa5 bruges med stor omtanke, da den breder sig voldsomt og meget let kan udvikle sig til et landskabsukrudt.'